На основу члана 135. став 5. и члана 149. став 1. Закона о полицији („Службени гласник РС”, бр. 6/16, 24/18 и 87/18),

Влада доноси

У Р Е Д Б У

О ИЗМЕНАМА И ДОПУНАМА УРЕДБЕ О СПРОВОЂЕЊУ ЈАВНОГ КОНКУРСА ЗА ПОПУЊАВАЊЕ РАДНИХ МЕСТА ПОЛИЦИЈСКИХ СЛУЖБЕНИКА У МИНИСТАРСТВУ УНУТРАШЊИХ ПОСЛОВА

Члан 1.

У Уредби о спровођењу јавног конкурса за попуњавање радних места полицијских службеника у Министарству унутрашњих послова („Службени гласник РС”, број 18/19), у члану 10. став 3. брише се.

Члан 2.

Назив изнад члана 11. и члан 11. мењају се и гласе:

„Формално – правни услови – предфаза изборног поступка

Члан 11.

Провера формално-правних услова, поред општих услова за заснивање радног односа у државном органу и посебних услова за заснивање радног односа у Министарству унутрашњих послова из Закона о полицији, обухвата проверу доказа о:

1) образовању;

2) врсти и дужини радног искуства и послова на којима је кандидат радио;

3) испуњености посебних услова, ако су исти као услов за обављање послова радног места које се попуњава, предвиђени актом о унутрашњем уређењу и систематизацији радних места у Министарству.ˮ

Члан 3.

После члана 11. додаје се члан 11а који гласи:

„Члан 11а

Неблаговремене, недопуштене, неразумљиве или непотпуне пријаве као и пријаве подносилаца који не испуне формално-правне услове, Конкурсна комисија одбацује решењем против кога се може изјавити жалба жалбеној комисији у року од осам дана од дана пријема решења.ˮ

Члан 4.

Назив изнад члана 12. и члан 12. мењају се и гласе:

„Фазе изборног поступка

Члан 12.

У изборном поступку Комисија проверава и оцењује стручне оспособљености, знања и вештине кандидата и друге потребне услове, који су наведени у огласу.

Изборни поступак се састоји из следећих фаза:

1) провера техничких компетенција (знања и вештина);

2) процена психолошких захтева и базичних компетенција;

3) лекарски преглед;

4) интервју.

Редослед провере и оцењивања испуњености услова из става 2. овог члана може бити другачији у зависности од посебних услова радног места утврђених актом о унутрашњем уређењу и систематизацији радних места у Министарству.ˮ

Члан 5.

У члану 18. став 1. брише се.

Досадашњи ст. 2–10. постају ст. 1–9.

Члан 6.

Назив изнад члана 25. и члан 25. мењају се и гласе:

„Посебности у спровођењу конкурса за избор директора полиције

Члан 25.

Ради утврђивања предлога министра, за потребе поступка у ком Влада поставља директора полиције, Министарство спроводи јавни конкурс у складу са Законом о полицији.

Рок за подношење пријаве на конкурс за избор директора полиције одређује министар, с тим што тај рок не може бити краћи од десет дана нити дужи од 30 дана, а почиње да тече наредног дана од дана објављивања конкурса у „Службеном гласнику Републике Србије”.

После спроведеног изборног поступка за избор директора полиције, Комисија сачињава Ранг листу на коју увршћује кандидате који су испунили мерила прописана за избор.

За прва три кандидата са Ранг листе, који су са најбољим резултатом испунили мерила за избор, врши се безбедносна провера.

Ако за неког кандидата из става 4. овог члана постоји безбедносна сметња, безбедносна провера врши се за кандидата са следећим најбољим резултатом са Ранг листе.

Министру се доставља листа од три кандидата који су са најбољим резултатом испунили мерила за избор и за које не постоји безбедносна сметња.

Уз листу Комисија министру доставља и записник о свом раду.

Министар може, пре утврђивања предлога Влади за избор кандидата и постављење директора полиције, обавити разговор са прва три кандидата који се налазе на Ранг листи за избор директора полиције.

У погледу начина и поступка за избор директора полиције на конкурсу примењују се одредбе чл. 5‒21. и члана 24. ове уредбе, осим у питањима за која је одредбама овог члана друкчије прописано.ˮ

Члан 7.

Ова уредба ступа на снагу наредног дана од дана објављивања у „Службеном гласнику Републике Србијеˮ.

05 Број: 110-9712/2024-1

У Београду, 10. октобра 2024. године

В Л А Д А

|  |  |
| --- | --- |
|  | ПРЕДСЕДНИК  Милош Вучевић |